Pia Olsen (SF), 2006-12-06:
SF stiller sig generelt positiv over for initiativer, der understøtter den kollektive offentlige transport, især set i lyset af de klimaudfordringer, vi står over for, og hvor transportsektoren er en helt central brik, hvis vi skal bryde stigningen i det danske CO2-udslip.
Alligevel stiller SF sig en smule kritisk over for Enhedslistens forslag til en opgradering af jernbanen mellem Ringe og Faaborg.
Det gør vi af følgende grunde: For det første er kundegrundlaget for småt.
Der er tale om meget få personer, som pendler mellem de to byer.
Det kan man bl.a. se på den busrute, der i dag kører mellem Ringe og Faaborg, og som der ofte blot kører mellem en og tre passagerer med.
Men de kører ganske få kilometer ind til henholdsvis Ringe og Faaborg.
Det kan være, at kommunesammenlægningen, der medfører en større Faaborg-Midtfyn Kommune, kan tænkes at øge pendlingen og antallet af elever og ansatte, men næppe i et stort omfang.
For det andet snor linjeføringen på den nuværende jernbane sig temmelig meget og kommer egentlig ikke forbi de store bymæssige samfund på vejen.
Det handler om en rute, der først bevæger sig fra Faaborg, så ned mod Svendborg for så at vende om inde i skovene og bevæge sig gennem en del fynske landsbyer.
Alt i alt bor der 2.000 personer langs banen – der vil altså ikke være kunder i større omfang.
En trafikåre, altså f.eks. en jernbane fra Faaborg og direkte til Odense, vil have et langt større kundegrundlag, men her har man altså ikke et gammelt skinnelegeme, som man kan reetablere; det ville snarere kræve en opbygning af en helt ny bane, hvor det så vil være muligt at køre med de hurtige toge, som Enhedslisten godt kunne tænke sig, og det ville vi stille os mere positivt over for.
Grund nummer tre er, at udgifterne i Enhedslistens forslag skønnes til at være 310 mio. kr. for at reetablere skinnelegemet, men derudover kommer jo de 50 mio. kr., som det vil koste at indkøbe togvogne og dække en række udgifter til sikkerhedsanlæg og ændringer af arealforhold osv. Så alt i alt vil projektet vel komme op i nærheden af en kvart mia. kr.
Med et kundegrundlag på ca. 2.000 mennesker er en udgift på en kvart mia. kr. forholdsvis stor.
Disse millioner af kroner vil efter vores mening ikke være en samfundsmæssigt rentabel investering.
Vores fjerde grund er, at man alternativt kunne fjerne skinner og sveller og eventuel forurening i området og etablere en cykel-, gang- og løbesti af stabilgrus i overfladen.
Det ville være et fint tilbud til skoleeleverne i 7., 8., 9. og 10. klasse og i særdeleshed til friluftsfolket og motionister m.v., da sporet løber gennem et naturskønt område, herunder Svanninge Bakker.
Cykelturismen, som plejes meget på det sydfynske, vil også drage nytte heraf.
Stykket mellem Faaborg og Korinth, som drejer sig om ca. 10 km, anvendes i dag af en veteranjernbane, og den kunne man passende opgradere, på trods af at den ikke rigtig har kørt i år.
SF er dog helt enig med Enhedslisten i, at det ville være klogt med en ordentlig saltvandsindsprøjtning til den kollektive transport på Fyn, men investeringen skal give mening.
Vi mener, det vil være langt mere oplagt at bruge midler på at opgradere Odense-Svendborg-banen betydeligt.
Banen har et enormt kundegrundlag, men har desværre lidt under mange tekniske vanskeligheder og forsinkelser m.v., fordi regeringen valgte at spare lidt rigeligt på en række tekniske installationer ved renoveringen af denne strækning for få år siden.
SF kan umiddelbart ikke støtte Enhedslistens forslag, da vi ikke mener, det økonomisk eller miljømæssigt er forsvarligt.
Vi vil gerne være med til at nedsætte f.eks. et direktorat for bæredygtig trafik, som kunne være med til at kigge på de langsigtede investeringer på trafikområdet.